MT Il-Ġurnal Uffiċjali tal-Unjoni Ewropea L 343/77

DEĊIŻJONI TA’ IMPLIMENTAZZJONI TAL-KUMMISSJONI

tas-16 ta’ Diċembru 2011

li teżenta ċerti servizzi finanzjarji fis-settur postali fl-Ungerija mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali

(notifikata bid-dokument numru C(2011) 9197)

(It-test bl-Unġeriż biss huwa awtentiku)

(Test b’relevanza għaż-ŻEE)

(2011/875/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikolari l-Artikolu 30(5) u (6) tagħha,

Wara li kkunsidrat it-talba mibgħuta bil-posta, mill-Magyar Posta, li waslet fl-24 ta’ Ġunju 2011,

Billi:

I. FATTI

(1) Fl-24 ta’ Ġunju 2011, il-Kummissjoni rċeviet talba skont l-Artikolu 30(5) tad-Direttiva 2004/17/KE, mibgħuta lill-Kummissjoni bil-posta. Il-Kummissjoni talbet informazzjoni addizzjonali lill-applikant u lill-Awtorità tal-Kompetizzjoni tal-Ungerija, permezz ta’ emails tat-8 ta’ Awwissu 2011. It-tweġibiet rispettivi waslu fit-2 ta’ Settembru u fil-15 ta’ Settembru 2011. It-talba sottomessa mill-Magyar Posta (minn hawn ‘il quddiem imsejħa “Posta”) tikkonċerna diversi servizzi finanzjarji pprovduti minn Posta, u tikkonsisti f’żewġ partijiet, jiġifieri: is-servizzi ta’ ħlas u s-servizzi mwettqa f’isem istituzzjonijiet finanzjarji oħra. Min-naħa tagħhom, kull parti tirrigwarda s-servizzi finanzjarji varji li ġew miġbura taħt l-intestaturi li ġejjin, kif definiti minn Posta: Servizzi ta’ Ħlas 1. Servizzi proprji eżistenti: 1.1. Servizzi li jippermettu li flus kontanti jitqiegħdu f’kont tal-pagamenti (ħlasijiet ta’ kontijiet u ħlasijiet ta’ kontijiet b’mod rapidu), 1.2. Servizzi li jippermettu ġbid ta’ flus kontanti minn kont tal-pagamenti: (servizz ta’ kunsinna tal-flus kontanti u servizz ta’ ħlas tal-pensjonijiet), 1.3. Servizzi ta’ trasferiment tal-flus (ordni ta’ ħlas domestika u ordni ta’ ħlas tal-Western Union - imwettqa f’isem ħaddieħor), 2. Servizzi ta’ kontijiet u servizzi ta’ ħlas relatati li huma proposti li jiġu pprovduti fil-futur 2.1. Servizzi li jippermettu li flus kontanti jitqiegħdu f’kont tal-pagamenti, kif ukoll l-operazzjonijiet kollha meħtieġa biex jintuża kont tal-pagamenti, 2.2. Servizzi li jippermettu ġbid ta’ flus kontanti minn kont tal-pagamenti, kif ukoll l-operazzjonijiet kollha meħtieġa biex jintuża kont tal-pagamenti, 2.3. Eżekuzzjoni ta’ tranżazzjonjiet ta’ ħlas bejn kontijiet tal-pagamenti, 2.4. Ħruġ ta’ strumenti ta’ ħlas li jissostitwixxu l-kard. Servizzi mwettqa f’isem ħaddieħor 3.1. Intermedjazzjoni ta’ kontijiet kurrenti u l-prodotti u servizzi relatati (servizzi ta’ kont bankarju bl-imnut u korporattivi offruti f’isem l-istituzzjonijiet ta’ kreditu, inklużi l-aċċettazzjoni u t-trażmissjoni ta’ ordnijiet ta’ ħlas għall-eżekuzzjoni, u l-intermedjazzjoni ta’ depożiti (sight deposits) u depożiti għal żmien fiss marbuta ma’ kont bankarju), 3.2. Intermedjazzjoni kreditizja mwettqa f’isem l-istituzzjonijiet ta’ kreditu, 3.3. Intermedjazzjoni u aċċettazzjoni ta’ kards tal-ħlas imwettqa f’isem l-istituzzjonijiet ta’ kreditu (kards ta’ kreditu, kards ta’ debitu, aċċettazzjoni ta’ kards tal-bank u terminals tal-POS, 3.4. Intermedjazzjoni ta’ investimenti u ta’ tfaddil b’għan speċjali f’isem ħaddieħor (a) Bejgħ ta’ strumenti finanzjarji (titoli tal-gvern, fondi ta’ investiment u titoli oħra.) (b) Intermedjazzjoni ta’ prodotti ta’ tfaddil għal xiri ta’ dar. 3.5. Intermedjazzjoni ta’ prodotti tal-assigurazzjoni: (assigurazzjoni tal-ħajja u assigurazzjoni mhux tal-ħajja)

(2) Skont din l-applikazzjoni (2), in-netwerk tal-Posta jikkonsisti f’aktar minn 2 600 post tal-bejgħ postali permanenti. Madankollu, mhux is-servizzi kollha elenkati fl-applikazzjoni huma pprovduti mill-postijiet tal-bejgħ kollha (3). In-numru totali ta’ fergħat tal-istituzzjonijiet ta’ kreditu li qed joperaw bħalissa fit-territorju tal-Ungerija huwa ta’ 4 605. Skont il-Giro Zrt, il-bank OTP huwa l-akbar istituzzjoni ta’ kreditu b’809 fergħat, segwit minn K & H-Bank Zrt. (377 fergħa), CIB Bank Zrt. (218 fergħa), Reiffeisen Bank Zrt. (180 fergħa) u Erste Bank Hungary Nyrt. (145 fergħa). Kull wieħed mit-8 l-akbar banek fis-settur tal-istituzzjonijiet ta’ kreditu għandu aktar minn 100 fergħa, filwaqt li hemm 22 banek żgħar u ta’ daqs medju, 10 fergħat tal-istituzzjonijiet ta’ kreditu u 138 istituzzjoni ta’ kreditu stabbiliti bħala kooperattivi li l-akbar waħda minnhom topera netwerk ta’ 20-40 fergħa. Fil-paragun internazzjonali, bl-użu tad-dejta tal-Blue Book tal-BĊE tal-2007 (4), dawn iċ-ċifri jpoġġu lill-Ungerija fin-nofs tal-medda f’termini ta’ numru ta’ fergħat per capita.

II. QAFAS LEGALI

(3) Għandu jiġi mfakkar li, skont il-punt (c) tal-Artikolu 6(2) tad-Direttiva 2004/17/KE, l-għoti ta’ servizzi finanzjarji kif definiti fir-raba’ inċiż tal-imsemmi punt (c) huwa kopert minn dik id-Direttiva biss sakemm tali servizzi jiġu pprovduti minn entitajiet li jipprovdu wkoll servizzi postali skont it-tifsira tal-punt (b) ta’ dik id-dispożizzjoni. Posta hija l-unika entità kontraenti fl-Ungerija li toffri s-servizzi kkonċernati minn din id-Deċiżjoni.

(4) L-Artikolu 30 tad-Direttiva 2004/17/KE jipprovdi li kuntratti maħsuba biex jippermettu t-twettiq ta’ xi waħda mill-attivitajiet li għalihom tapplika d-Direttiva ma jkunux soġġetti għad-Direttiva jekk, fl-Istat Membru fejn titwettaq, l-attività tkun esposta direttament għall-kompetizzjoni fi swieq fejn l-aċċess ma jkunx ristrett. L-espożizzjoni diretta għal kompetizzjoni hija vvalutata abbażi ta’ kriterji oġġettivi, filwaqt li jitqiesu l-karatteristiċi speċifiċi tas-settur ikkonċernat. L-aċċess jitqies li mhuwiex ristrett jekk l-Istat Membru jkun implementa u applika l-leġiżlazzjoni Komunitarja rilevanti li tiftaħ xi settur partikolari jew parti minnu. Fejn ebda leġiżlazzjoni Komunitarja rilevanti ma tkun elenkata fl-Anness XI għad-Direttiva, bħalma huwa l-każ fir-rigward tas-servizzi kkonċernati minn din id-Deċiżjoni, it-tieni subparagrafu tal-Artikolu 30(3) jeħtieġ li “għandu jiġi muri li aċċess għas-suq imsemmi huwa ħieles de facto u de jure”.

(5) Fir-rigward tas-servizzi finanzjarji, għandu jiġi mfakkar li ġie adottat korp wiesa’ ta’ leġiżlazzjoni fil-livell tal-Unjoni li huwa mmirat biex jilliberalizza t-twaqqif u l-għoti ta’ servizzi f’dan is-settur (5). Fir-rigward tas-servizzi ta’ ħlas, ġie osservat li l-Ungerija, trasponiet b’mod sħiħ u f’waqtu, id-Direttiva 2007/64/KE, dwar is-Servizzi ta’ Ħlas permezz tal-Att LXXXV/2009 dwar it-Twettiq tal-Kummerċ fis-Servizzi ta’ Ħlas.

(6) L-Ungerija implimentat il-leġiżlazzjoni tal-Unjoni dwar il-liberalizzazzjoni tal-movimenti kapitali u l-libertà li jiġu pprovduti servizzi u l-leġiżlazzjoni rilevanti dwar il-liberalizzazzjoni tas-swieq finanzjarji. Barra minn hekk, l-Ungerija ssodisfat ir-rekwiżiti stabbiliti fil-Pjan ta’ Azzjoni għas-Servizzi Finanzjarji. Is-suq Ungeriż tal-istituzzjonijiet ta’ kreditu u tas-servizzi ta’ ħlas huwa regolat sew. Skont l-Att CXII: 1996 dwar l-istituzzjonijiet ta’ kreditu u impriżi finanzjarji (l-Att Bankarju), is-servizzi finanzjarji u l-attivitajiet awżiljarji huma soġġetti għall-awtorizzazzjoni. Skont l-Att CXXXVII/2007 dwar l-impriżi ta’ investiment u n-negozjanti tal-oġġetti u dwar ir-regolamenti li jirregolaw l-attivitajiet tagħhom, is-servizzi ta’ investiment jistgħu jitwettqu biss minn impriżi ta’ investimenti u istituzzjonijiet ta’ kreditu. L-Att LX/2003 dwar kumpaniji ta’ assigurazzjoni u l-kummerċ tal-assigurazzjoni jistipula li attivitajiet ta’ assigurazzjoni jistgħu jitwettqu biss minn kumpaniji ta’ assigurazzjoni. Posta hija awtorizzata twettaq is-servizzi finanzjarji soġġetti għal din l-applikazzjoni mill-Awtorità Superviżorja Finanzjarja tal-Ungerija. Kull istituzzjoni li tista’ tissodisfa d-dispożizzjonijiet dwar operat prudenti u superviżjoni effettiva tista’ tiġi awtorizzata twettaq dawn is-servizzi. It-twettiq tas-servizzi jew tal-attivitajiet finanzjarji awżiljarji għas-servizzi finanzjarji, kif ukoll is-servizzi ta’ investiment u s-servizzi ta’ assigurazzjoni huwa miftuħ ukoll għall-kumpaniji mhux residenti, permezz tal-fergħat tagħhom, sakemm dawn ikunu awtorizzati mill-awtorità superviżorja kompetenti fil-pajjiż ta’ stabbiliment. Il-ħtieġa li jkun hemm fergħa Ungeriża ma tapplikax għall-istituzzjonijiet finanzjarji li huma stabbiliti fi kwalunkwe Stat Membru taż-ŻEE, hekk kif dawn l-istituzzjonijiet jistgħu jipprovdu s-servizzi tagħhom minn pajjiż ieħor.

(7) B’kunsiderazzjoni xierqa tal-fatti stabbiliti fil-premessi (5) u (6) ta’ hawn fuq, wieħed jista’ jassumi li, il-kundizzjoni stipulata fl-Artikolu 30(3) relatata mal-aċċess ħieles għas-suq tista’ titqies bħala ssodisfata.

(8) L-esponiment dirett għall-kompetizzjoni f’suq partikolari għandu jiġi vvalutat abbażi ta’ diversi kriterji, li ebda minnhom ma hija deċiżiva per se. Fir-rigward tas-swieq ikkonċernati minn din id-deċiżjoni, is-sehem tas-suq tal-protagonisti ewlenin f’xi suq partikolari jikkostitwixxi kriterju wieħed li għandu jiġi kkunsidrat. Kriterji oħrajn meqjusin, jistgħu jkunu l-livell ta’ konċentrazzjoni fuq dawk is-swieq u/jew il-livell li bih il-klijenti jaqilbu. Hekk kif il-kundizzjonijiet ivarjaw skont l-attivitajiet differenti li huma kkonċernati minn din id-Deċiżjoni, l-eżami tas-sitwazzjoni kompetittiva għandu jikkunsidra s-sitwazzjonijiet differenti fi swieq differenti.

(9) Minkejja li f’ċerti każijiet jistgħu jiġu previsti definizzjonijiet tas-suq aktar stretti jew usa’, id-definizzjoni preċiża tas-suq rilevanti tista’ titħalla miftuħa għall-finijiet ta’ din id-Deċiżjoni safejn ikunu kkonċernati għadd ta’ servizzi elenkati fit-talba sottomessa minn Posta safejn ir-riżultat tal-analiżi jibqa’ l-istess irrispettivament minn jekk ikunx ibbażat fuq definizzjoni stretta jew usa’.

(10) Din id-Deċizjoni hija mingħajr preġudizzju għall-applikazzjoni tar-regoli dwar il-kompetizzjoni.

III. VALUTAZZJONI

Servizzi ta’ Ħlas

(11) L-applikazzjoni telenka żewġ kategoriji distinti ta’ servizzi ta’ ħlas, jiġifieri: A) is-servizzi eżistenti u B) is-servizzi li huma ppjanati li jiġu introdotti fl-2012. Għall-finijiet tal-valutazzjoni li għandha x’taqsam ma’ din id-deċiżjoni, se jitqiesu biss is-servizzi eżistenti, minħabba li m’hemm l-ebda evidenza materjali tal-effetti li jista’ jkollhom is-servizzi ppjanati, jekk u ladarba jiġu introdotti.

(12) Is-servizzi ta’ ħlas eżistenti mwettqa minn Posta huma s-servizzi li jippermettu li jitqiegħdu flus kontanti f’kont tal-pagamenti u s-servizzi li jippermettu l-ġbid ta’ flus kontanti minn kont bankarju, li fihom Posta taġixxi bħala intermedjarju, u s-servizzi ta’ trasferiment ta’ flus (is-servizzi ta’ ordni ta’ ħlas domestika u internazzjonali tagħha stess, kif ukoll is-servizzi ta’ ordni tal-ħlas tal-Western Union fejn taġixxi bħala intermedjarju).

(13) Il-mira tad-Deċiżjoni attwali hija li tistabbilixxi jekk is-servizzi offruti minn Posta humiex esposti għal tali livell ta’ kompetizzjoni (fuq swieq li għalihom l-aċċess huwa liberu) li jkun jiżgura li, anki fin-nuqqas tad-dixxiplina mdaħħla mir-regoli dettaljati dwar l-akkwisti kif stipulati fid-Direttiva 2004/17/KE, l-akkwisti minn Posta għat-twettiq tal-attivitajiet ikkonċernati hawnhekk, jitwettqu b’mod trasparenti u mhux diskriminatorju abbażi ta’ kriterji li jippermettulha tidentifika s-soluzzjoni li b’mod ġenerali tkun, ekonomikament, l-aktar waħda vantaġġuża. Għal dan il-għan huwa għalhekk meħtieġ li jiġi eżaminat jekk il-banek u istituzzjonijiet finanzjarji oħra għandhomx il-possibbiltà li joħolqu pressjoni kompetittiva fuq Posta.

(14) Il-kompetituri ewlenin ta’ Posta fis-suq tas-servizzi ta’ ħlas huma l-banek u l-istituzzjonijiet finanzjarji l-oħra li mhumiex koperti mid-dispożizzjonijiet tad-Direttiva 2004/17/KE, minħabba li dawn mhumiex entitajiet kontraenti fis-sens tad-direttiva u/jew ma jipprovdux servizzi finanzjarji flimkien ma’ servizzi postali.

(15) Il-metodi ta’ ħlas offruti mill-banek huma ġeneralment aktar attraenti minn dawk ibbażati fuq il-karti jew il-flus kontanti, u dawn huma ġeneralment disponibbli. Skont GfK Hungaria (6), in-numru ta’ utenti li jużaw is-servizzi bankarji fuq l-Internet, sa tmiem l-2010 żdied b’200 000 meta mqabbel mas-sena ta’ qabel u laħaq il-miljun utent, b’rata ta’ tkabbir li qiegħda dejjem tikber. Fl-istess ħin, skont l-istess sors, in-numru ta’ persuni li jippreferu jagħmlu t-tranżazzjonijiet bankarji tagħhom personalment qiegħed jonqos - kwart tal-klijenti kollha m’għadhomx imorru fil-fergħat tal-bank biex jagħmlu t-tranżazzjonijiet bankarji tagħhom.

(16) Is-suq tal-prodotti kif definit mill-applikant huwa s-suq tas-servizzi ta’ ħlas ipprovdut minn istituzzjonijiet ta’ kreditu u fornituri ta’ servizzi ta’ ħlas oħra, filwaqt li s-suq ġeografiku rispettiv jinkludi l-pajjiż kollu. L-Awtorità tal-Kompetizzjoni tal-Ungerija (GVH) indikat li għalkemm ma għandhiex għad-dispożizzjoni tagħha l-informazzjoni u d-dejta kollha sabiex tkun tista’ tiddefinixxi b’mod preċiż u tajjeb is-suq tal-prodotti, id-definizzjoni tas-suq ta’ prodotti rilevanti li ġiet ipprovduta mill-applikant “x’aktarx li hija aċċettabbli”. F’dak li jirrigwarda s-suq ġeografiku, skont l-istess ċaħda ta’ responsabbiltà ta’ hawn fuq, il-GVH indikat li “mhijiex konxja ta’ xi evidenza li fuqha, it-territorju kollu tal-Ungerija ma għandux jitqies bħala s-suq ġeografiku”.

(17) Għall-finijiet ta’ din id-deċiżjoni ma għandha ssir l-ebda distinzjoni ulterjuri tas-suq tas-servizzi ta’ ħlas fi swieq tal-prodotti bl-imnut u bl-ingrossa separati, minħabba li r-riżultat tal-analiżi jibqa’ prinċipalment l-istess kemm jekk ikun ibbażat fuq definizzjoni dejqa kif ukoll fuq definizzjoni usa’.

(18) L-Awtoritajiet tal-Kompetizzjoni tal-Ungerija, b’referenza għall-grad ta’ konċentrazzjoni tas-suq ta’ ħlas jistqarru li, preżumibbilment, “il-5-6 banek ewlenin, flimkien mal-Magyar Posta għandhom sehem tas-suq ikkombinat li huwa għoli ħafna fil-każ tas-servizzi ta’ ħlas bl-imnut, u x’aktarx ikopru l-parti l-kbira tas-suq. Is-suq tal-bejgħ bl-ingrossa x’aktarx li huwa inqas ikkonċentrat minħabba l-preżenza ta’ diversi istituzzjonijiet finanzjarji oħra”.

Servizzi li jippermettu li jitqiegħdu flus kontanti f’kont tal-pagamenti (ħlasijiet ta’ kontijiet u ħlasijiet ta’ kontijiet b’mod rapidu)

(19) Dawn is-servizzi jippermettu lill-klijenti sabiex jagħmlu ħlasijiet għal servizz jew oġġetti mixtrija. Dawn jintużaw minn persuni privati għat-twettiq tal-obbligi ta’ ħlas u jintużaw b’mod partikolari biex jitwettqu ħlasijiet għal servizzi ta’ utilitajiet pubbliċi, telekomunikazzjonijiet, servizzi finanzjarji, servizzi tal-assigurazzjoni, servizzi ta’ kunsinna fil-post ta’ abitazzjoni, ħlas tat-taxxi, eċċ.

(20) Il-fattur ewlieni għad-determinazzjoni tas-suq ta’ prodotti rilevanti huwa li jiġi stabbilit l-kamp ta’ applikazzjoni tal-prodotti ta’ sostituzzjoni, li jfisser il-mezzi alternattivi li l-klijent ikollu disponibbli għat-twettiq tal-obbligi ta’ ħlas. Għaldaqstant, l-applikant jikkunsidra li s-suq ta’ prodotti rilevanti jkopri depożiti fi flus kontanti mwettqa f’kontijiet bankarji fil-banek, jew permezz ta’ ATMs (7), ħlasijiet bil-kard u trasferimenti bejn kontijiet bankarji (trasferimenti sempliċi u trasferiment awtomatiċi ta’ debitu).

(21) Fir-rigward tal-bdil bejn il-metodi tal-ħlas, l-Awtorità tal-Kompetizzjoni tal-Ungerija (GVH) ikkonfermat li “l-utilitajiet ewlenin u l-fornituri ta’ servizzi oħra għandhom tendenza li joffru metodi differenti ta’ ħlas lill-klijenti tagħhom bil-possibbiltà li jaqilbu faċilment fost dawn. Jidher ukoll li hemm tendenza li l-klijenti jiġu konvinti sabiex jużaw metodi ta’ ħlas elettroniċi minflok dawk ibbażati fuq il-karti jew il-flus kontanti”. F’dan il-kuntest, għandu jiġi osservat, l-użu akbar ta’ servizzi bankarji fuq l-Internet. Madankollu, kif indikat fil-premessa 9 ta’ hawn fuq, id-definizzjoni eżatta tista’ titħalla miftuħa għall-finijiet ta’ din id-Deċiżjoni.

(22) Is-sehem fis-suq ta’ Posta għas-servizzi li jippermettu li jitqiegħdu flus kontanti f’kont tal-pagamenti, ikkalkulat bħala perċentwal tas-suq totali kif definit, irrappreżenta (8) 3,91 % fl-2007, 3,88 % fl-2008 u 4,14 % fl-2009. F’termini ta’ volum u valur, għandu jiġi osservat li fl-2009 kien hemm tnaqqis fin-numru ta’ tranżazzjonijiet ta’ Posta u fil-valur tagħhom meta mqabbel mas-sentejn ta’ qabel (9).

(23) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta.

Servizzi li jippermettu l-ġbid ta’ flus kontanti minn kont tal-pagamenti

(24) Il-karatteristiċi tas-servizzi li jippermettu ġbid ta’ flus kontanti huma li d-detentur tal-kont jawtorizza ħlasijiet mill-kont tal-pagamenti tiegħu skont l-ordni ta’ parti terza. Il-kamp ta’ applikazzjoni ta’ dawn is-servizzi bħalissa jinkludi l-kunsinna ta’ flus kontanti u s-servizz ta’ ħlas tal-pensjonijiet. L-entitajiet ewlenin li joħorġu l-flus huma t-Teżor tal-Istat u l-gvernijiet muniċipali li jużaw din l-iskema għall-ħlas tas-sussidji tal-familja, il-benefiċċji soċjali, il-benefiċċji tal-qgħad, eċċ. Għall-ħlasijiet imwettqa mill-Gvern, min jitħallas għandu l-għażla li jkollu l-ammonti akkreditati lill-kont bankarju jew li jirċievi dan l-ammont bil-posta. Fil-każ tal-ħlas tal-pensjonijiet, il-benefiċjarji għandhom ukoll il-possibbiltà li jkollhom parti mill-ammont akkreditat lill-kont tagħhom u li tingħatalhom il-parti l-oħra fi flus kontanti. Wieħed għandu wkoll il-possibbiltà, li fi kwalunkwe ħin jaqleb minn kunsinna ta’ flus postali għal trasferiment bankarju, billi jressaq talba sempliċi lill-Amministrazzjoni Ċentrali tal-Assigurazzjoni tal-Pensjoni Nazzjonali.

(25) L-Istat Ungeriż, permezz tal-Bank Nazzjonali qed japplika politika li għandha l-għan li tnaqqas il-volum ta’ tranżazzjonijiet f’kontanti u li tħeġġeġ l-iżvilupp ta’ metodi ta’ ħlas elettroniċi u infrastruttura relatata. L-entitajiet korporattivi huma meħtieġa li jagħmlu ħlasijiet permezz ta’ kontijiet tal-pagamenti filwaqt li l-pagi tal-uffiċjali pubbliċi jridu jitħallsu fil-kontijiet bankarji. Studju reċenti (10) mwettaq mill-Bank Nazzjonali Ungeriż, juri li attwalment, nofs il-pensjonijiet mibdija mill-istat huma magħmulin b’mezzi oħra apparti l-ħlasijiet postali, filwaqt li l-applikazzjoni tindika li (11), kemm in-numru kif ukoll il-valur totali tal-pensjonijiet imħallsa permezz ta’ Posta kienu qed jonqsu b’mod kostanti f’dawn l-aħħar snin.

(26) Għar-raġunijiet ta’ hawn fuq, it-trasferiment ta’ ħlas bejn kontijiet ta’ pagament (trasferimenti sempliċi u trasferimenti kollettivi), il-ġbid ta’ flus kontanti bil-kards bankarji mill-ATMs u t-terminals tal-POS (12), u l-ġbid ta’ flus mingħand il-kaxxiera (bank tellers) huma kkunsidrati bħala s-suq ta’ prodotti rilevanti għas-servizzi li jippermettu ġbid ta’ flus kontanti minn kont ta’ pagament.

(27) Fil-każ tas-servizzi ta’ hawn fuq, għall-finijiet ta’ ħlas magħmul lil persuni li għandhom kont bankarju, il-ħlasijiet bejn il-kontijiet ta’ pagament (tranżazzjonijiet sempliċi u trasferimenti kollettivi meta l-ħlas isir minn kont wieħed għal diversi persuni) jistgħu jitqiesu bħala prodotti ta’ sostituzzjoni. F’dan il-każ ukoll, id-definizzjoni eżatta tista’ titħalla miftuħa għall-finijiet ta’ din id-Deċiżjoni.

(28) Is-sehem fis-suq ta’ Posta fis-servizzi li jippermettu l-ġbid ta’ flus kontanti minn kont tal-pagamenti, ikkalkulat bħala perċentwal tas-servizz sostituttiv totali, irrappreżenta (13) 2,44 % fl-2007, 2,49 % fl-2008 u 2,61 % fl-2009. F’termini ta’ volum u valur, għandu jiġi osservat li n-numru ta’ tranżazzjonijiet ta’ Posta u l-valur totali tagħhom kellhom xejra ta’ tnaqqis fl-aħħar tliet snin li għalihom hemm informazzjoni disponibbli, jiġifieri l-2007, l-2008 u l-2009 (14).

(29) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni tal-attività ta’ Posta.

Servizzi ta’ trasferiment ta’ flus

(30) Is-servizz ta’ trasferiment ta’ flus ipprovdut minn Posta normalment jintuża għall-ħlasijiet magħmula bejn persuni privati. Is-servizzi rispettivi huma l-ordnijiet ta’ flus domestiċi u l-ordnijiet ta’ flus internazzjonali pprovduti minn Posta stess u t-trasferimenti ta’ flus tal-Western Union li huma disponibbli fuq livell domestiku u internazzjonali, li joffru metodu f’ħin reali biex jintbagħtu l-flus.

(31) Fil-każ tat-trasferimenti domestiċi, kemm ta’ Posta stess kif ukoll dawk f’isem il-Western Union, l-applikant jikkunsidra t-tranżazzjonijiet bejn il-kontijiet ta’ ħlas bħala sostituti għat-trasferimenti ta’ flus, jekk min jitħallas ikollu kont ta’ pagament. Għaldaqstant, is-suq tal-ħlasijiet magħmula fl-Ungerija bejn il-kontijiet jista’ jitqies bħala s-suq ta’ prodotti rilevanti għat-trasferimenti ta’ flus domestiċi, għalkemm id-definizzjoni eżatta tista’ tibqa’ miftuħa.

(32) Meta kkalkulati kif xieraq, l-ishma tas-suq ta’ Posta kienu inqas minn 1 % fl-2007, fl-2008 u fl-2009.

(33) Fil-każ tat-trasferimenti internazzjonali ta’ flus, l-attivitajiet imwettqa minn Posta u Western Union tqiesu bħala sostituti mill-qrib. Barra minn hekk, il-ħlasijiet permezz ta’ kontijiet ta’ pagamenti huma kkunsidrati bħala prodotti sostitwibbli, u għalhekk l-applikant jikkunsidra l-ħlasijiet transkonfinali bejn il-kontijiet ta’ pagamenti bħala s-suq ta’ prodotti rilevanti. Madankollu, id-definizzjoni eżatta tas-suq rilevanti tista’ tibqa’ miftuħa.

(34) Meta kkalkulat fuq din il-bażi, is-sehem fis-suq li kellha Posta fl-2007, fl-2008 u fl-2009 kien ta’ 0,5 %.

(35) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta.

Servizzi mwettqa f’isem ħaddieħor

(36) L-applikazzjoni għall-eżenzjoni hija relatata wkoll ma’ ċerti attivitajiet ta’ Posta, li huma mwettqa f’isem ħaddieħor, b’konnessjoni ma’ ċerti servizzi finanzjarji, fejn Posta taġixxi bħala intermedjarju.

Intermedjazzjoni ta’ kontijiet kurrenti u l-prodotti u servizzi relatati

(37) L-applikazzjoni għall-eżenzjoni tkopri l-intermedjazzjoni ta’ kontijiet kurrenti u tal-prodotti u servizzi relatati, jiġifieri: servizzi ta’ kontijiet bankarji bl-imnut u korporattivi offruti f’isem l-istituzzjonijiet ta’ kreditu, inklużi l-aċċettazzjoni u t-trażmissjoni ta’ ordnijiet ta’ ħlas għall-eżekuzzjoni, u l-intermedjazzjoni ta’ depożiti u depożiti għal żmien fiss marbuta ma’ kont bankarju.

(38) Il-prodotti u s-servizzi finanzjarji offruti minn Posta bħala intermedjarju huma pprovduti minn Erste Bank u l-OTP Bank. Posta qed toffri wkoll prodotti ta’ depożiti taħt isimha stess.

(39) Il-prassi preċedenti tal-Kummissjoni (15) kienet tagħmel distinzjoni bejn is-servizzi bankarji bl-imnut u s-servizzi bankarji korporattivi. Is-servizz bankarju bl-imnut huwa definit bħala kull servizz bankarju għall-individwi privati u l-impriżi żgħar ħafna, filwaqt li s-servizzi bankarji korporattivi ġeneralment jinkludu s-servizzi bankarji għall-klijenti korporattivi l-kbar u l-impriżi żgħar u medji. Madankollu, fid-deċiżjonijiet preċedenti (16) relatati mas-settur bankarju bl-imnut, il-Kummissjoni ħalliet miftuħa l-kwistjoni dwar jekk il-prodotti bankarji individwali bl-imnut jirrappreżentawx swieq ta’ prodotti separati jew jekk id-diversi prodotti bankarji bl-imnut jistgħux jagħmlu parti minn suq wieħed ta’ prodotti rilevanti.

(40) Is-suq ta’ prodotti rilevanti għandu jiġi distint skont l-istadju fil-katina tad-distribuzzjoni (upstream - provvediment ta’ kontijiet kurrenti u ta’ prodotti u servizzi relatati jew downstream - intermedjazzjoni tal-kontijiet kurrenti u ta’ prodotti u servizzi relatati). Għall-attività ta’ intermedjazzjoni ta’ kontijiet ta’ ħlas bl-imnut, is-suq ta’ prodotti rilevanti jista’ jitqies bħala s-suq għall-intermedjazzjoni tal-kontijiet kurrenti bl-imnut u l-prodotti ta’ depożitu. Għall-attività ta’ intermedjazzjoni ta’ kontijiet ta’ ħlas korporattivi, is-suq ta’ prodotti rilevanti jista’ jitqies bħala s-suq għall-intermedjazzjoni ta’ kontijiet kurrenti korporattivi u prodotti ta’ depożitu. Madankollu, skont il-premessa 9 ta’ din id-Deċiżjoni, is-suq rilevanti mhuwiex neċessarju li jiġi definit.

(41) Ir-rikorrent jiddefinixxi s-suq ġeografiku bħala t-territorju kollu tal-Ungerija. L-Awtorità tal-Kompetizzjoni tal-Ungerija (GVH) ikkonfermat li “għall-finijiet ta’ dan il-każ, l-istituzzjonijiet finanzjarji kollha preżenti fl-Ungerija qed iwettqu l-attivitajiet tagħhom madwar il-pajjiż kollu; m’hemm l-ebda sinjali ta’ devjazzjoni reġjonali fi kwalunkwe aspett tal-provvediment ta’ servizzi finanzjarji”. Barra minn hekk, il-prassi preċedenti tal-Kummissjoni (17) fir-rigward tas-swieq finanzjarji kienet tikkunsidra s-suq ġeografiku rilevanti bħala suq b’kamp ta’ applikazzjoni nazzjonali minħabba l-kundizzjonijiet kompetittivi differenti fl-Istati Membri individwali u l-importanza ta’ netwerk ta’ fergħat.

(42) L-ishma tas-suq ta’ Posta, ikkalkulati abbażi tal-kunsiderazzjoni ta’ hawn fuq, huma kif ġej: għall-kontijiet u depożiti kurrenti bl-imnut: 1,45 % fl-2007, 1,38 % fl-2008 u 1,51 % fl-2009, filwaqt li fis-suq tal-kontijiet u depożiti kurrenti korporattivi, l-ishma tas-suq ta’ Posta fl-2007, fl-2008 u fl-2009 kienu negliġibbli (0 %). Dawn iċ-ċifri jindikaw li l-ishma tas-suq għall-intermedjazzjoni ta’ dawn is-servizzi finanzjarji huma baxxi wkoll.

(43) Il-bqija tas-suq huwa maqsum bejn banek u istituzzjonijiet finanzjarji oħra – li mhumiex soġġetti għad-dispożizzjonijiet tad-Direttiva 2004/17/KE.

(44) Fl-inkjesta tagħha dwar is-servizzi bankarji bl-imnut tal-2009 (18) l-Awtorità tal-Kompetizzjoni tal-Ungerija (GVH) sabet li ma hemm l-ebda ostakolu kbir għall-bdil ta’ kontijiet fl-Ungerija, u barra minn hekk, ġie osservat li l-livell ta’ bdil ta’ kontijiet kurrenti huwa wieħed mill-ogħla meta mqabbel mal-bqija tal-Istati Membri tal-UE.

(45) Il-vantaġġi tan-netwerk estensiv ta’ Posta huma bbilanċjati mit-tkabbir fl-importanza tas-servizzi bankarji fuq l-Internet.

(46) Skont stħarriġ (19) dwar il-fatturi li jinfluwenzaw il-klijenti meta jagħżlu bank, instab li l-aktar fatturi importanti kienu l-affidabilità u l-fiduċja, il-viċinanza u l-aċċessibilità (inkluża d-disponibbiltà ta’ mezzi li jippermettu l-ġbid ta’ flus kontanti) u l-kwalità tas-servizz. Dawn il-konklużjonijiet ġew ikkonfermati wkoll mir-riżultati tal-istħarriġ (20) dwar is-servizzi finanzjarji u s-servizzi tal-kontijiet kurrenti. Skont dan is-sors, l-aktar aspetti importanti meta wieħed jagħżel bank huma l-ispiża u r-reputazzjoni, filwaqt li l-aċċess faċli (jiġifieri netwerk estensiv) jidher li huwa inqas importanti. Barra minn hekk, il-firxa tas-servizzi bankarji, jiġifieri d-disponibbiltà ta’ firxa wiesgħa ta’ servizzi bankarji, u l-kwalità għolja tas-servizz tqiesu wkoll bħala importanti. Minħabba dan ta’ hawn fuq, minkejja li Posta għandha netwerk estensiv, hemm kriterji oħra li ġew ittikkettjati bħala sinifikanti mill-klijenti (reputazzjoni tal-bank, servizzi bankarji, kwalità tas-servizz), li għandhom rwol ta’ bbilanċjar meta wieħed jiġi għall-għażla tal-bank. Għaldaqstant il-klijenti li l-bżonnijiet tagħhom jinkludu firxa wiesgħa ta’ servizzi jżommu lura milli jikkunsidraw li jeqilbu għal kont postali li ma joffrix il-medda ta’ servizzi li jkunu mdorrijin biha.

(47) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta.

Intermedjazzjoni kreditizja

(48) Din l-attività tirrappreżenta l-intermedjazzjoni kreditizja pprovduta minn partijiet terzi, u li fiha, Posta għandha rwol ta’ intermedjarju ta’ servizzi multipli speċjali. Posta qed toffri prodotti ta’ kreditu (bl-ebda rekwiżiti kollaterali, la mobbli, u lanqas proprjetà immobbli) ipprovduti minn Erste Bank lill-klijenti bl-imnut, filwaqt li fis-settur korporattiv, Posta qed toffri prodott ta’ Magyar Fejlesztesi Bank, fejn hija taġixxi bħala intermedjarju ta’ servizzi multipli speċjali.

(49) Is-servizzi kkonċernati hawnhekk jistgħu min-naħa tagħhom jiġu suddiviżi b’ħafna modi differenti, skont fatturi bħalma huma r-raġunijiet għalfejn jittieħed il-kreditu jew il-klijent tipiku (klijenti, SMEs, impriżi akbar jew amministrazzjoni pubblika). Għalhekk, l-intermedjazzjoni kreditizja bl-imnut u l-intermedjazzjoni kreditizja korporattiva jistgħu jitqiesu bħala swieq separati ta’ prodotti.

(50) Is-suq tal-prodotti ta’ intermedjazzjoni kreditizja bl-imnut huwa definit mill-applikant bħala s-suq tas-self b’ipoteka u s-self personali mhux ristretti, kemm fil-Forint Ungeriż kif ukoll fil-muniti barranin. Dan ma jmurx kontra l-prassi preċedenti (21) tal-Kummissjoni li permezz tagħha, il-Kummissjoni ħalliet miftuħa l-kwistjoni jekk il-prodotti bankarji individwali bl-imnut jirrappreżentawx swieq separati ta’ prodotti rilevanti jew jekk diversi prodotti bankarji għall-klijenti jistgħux jiffurmaw parti minn suq wieħed ta’ prodotti rilevanti.

(51) Fis-settur korporattiv, Posta qed toffri biss tip wieħed ta’ prodott ta’ kreditu korporattiv. Dan il-prodott huwa ġeneralment offrut minn istituzzjonijiet finanzjarji oħra (jiġifieri kooperattivi tat-tfaddil). Posta toffri dan il-prodott f’45 post speċifikat u mhux madwar in-netwerk kollu tagħha. Ir-rikorrent jikkunsidra li s-suq ta’ prodotti rilevanti għas-settur korporattiv jinkludi fih is-self lill-SMEs li huma offruti mill-istituzzjonijiet ta’ kreditu. Madankollu, kif indikat fil-premessa 9 ta’ hawn fuq, id-definizzjoni eżatta tista’ titħalla miftuħa għall-finijiet ta’ din id-deċiżjoni.

(52) It-territorju kollu tal-Ungerija huwa meqjus bħala s-suq ġeografiku, minħabba l-istess raġunijiet imsemmija fil-premessa 41.

(53) L-ishma tas-suq ta’ Posta fis-suq ta’ kreditu bl-imnut kif imfisser, kien inqas minn 0,5 % fl-2007, fl-2008 u fl-2009, filwaqt li fl-istess snin, l-ishma tas-suq fis-suq ta’ kreditu korporattiv kien negliġibbli (0 %). Id-dejta disponibbli turi li l-ishma tas-suq ta’ Posta f’dawn is-swieq definiti b’mod strett huma tant żgħar li f’suq definit b’mod usa’, Posta jkollha ishma tas-suq saħansitra iżgħar.

(54) Il-bqija tas-suq huwa maqsum bejn banek u istituzzjonijiet finanzjarji oħra – li mhumiex soġġetti għad-dispożizzjonijiet tad-direttiva tal-Utilitajiet. L-ishma akkumulati fis-suq (22) tal-ewwel tliet kompetituri fl-2007, fl-2008 u fl-2009 kienu kif ġej: 52,54 %, 51,39 % u 54,27 % rispettivament fis-suq tas-self bl-imnut u 42,69 %, 47,36 % u 48,07 % rispettivament fis-suq tas-self korporattiv.

(55) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi msemmija hawn fuq għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta.

Intermedjazzjoni u aċċettazzjoni ta’ kards tal-ħlas maħruġa minn istituzzjonijiet ta’ kreditu

(56) Il-Posta toffri kards ta’ kreditu maħruġa mill-Erste Bank Zrt. F’termini ta’ kundizzjonijiet u servizzi offruti, dan il-prodott jitqies bħala kard ta’ kreditu standard.

(57) Fir-rigward tal-kards ta’ debitu, Posta taġixxi bħala intermedjarju billi tkopri kards bankarji bl-imnut u korporattivi assoċjati ma’ kontijiet kurrenti. Posta taġixxi bħala intermedjarju għal servizzi multipli speċjali, filwaqt li s-servizz huwa pprovdut minn Erste Bank Hungary Nyrt. Il-kards offruti huma kards ta’ debitu standard.

(58) Fir-rigward tal-aċċettazzjoni ta’ kards tal-ħlas, il-postijiet tal-bejgħ postali huma mgħammra b’terminals tal-POS li jippermettu ġbid ta’ flus kontanti permezz ta’ kards bankarji. Ir-rikorrent jargumenta li mill-perspettiva tal-klijenti, l-istess servizz (il-kisba ta’ flus kontanti) jista’ jinkiseb permezz ta’ ġbid ta’ flus mingħand il-kaxxiera, jew f’terminals tal-POS oħrajn, imħaddma minn partijiet terzi f’postijiet oħra, minbarra l-postijiet tal-bejgħ postali, u għalhekk il-prodotti jistgħu jiġu kkunsidrati bħala sostitwibbli.

(59) Il-Kummissjoni, fil-passat, iddistingwiet (23) żewġ attivitajiet prinċipali relatati mal-kards tal-ħlas: l-ewwel il-ħruġ ta’ kards lill-individwi u l-kumpaniji u t-tieni l-“akkwist” ta’ negozjanti sabiex ikun aċċettat il-ħlas permezz tal-kards. Barra minn hekk, fi ħdan l-attività tal-ħruġ ta’ kard tal-ħlas, il-Kummissjoni fid-deċiżjonijiet preċedenti tagħha (24), iddiskutiet il-possibbiltà li tinħoloq distinzjoni bejn it-tipi differenti ta’ kards, iżda eventwalment id-definizzjoni eżatta tħalliet miftuħa.

(60) Għall-finijiet ta’ din id-deċiżjoni, u mingħajr preġudizzju għal-liġi tal-kompetizzjoni, għandhom jitqiesu tliet swieq tal-prodotti, jiġifieri, is-suq tal-kards ta’ kreditu, is-suq tal-kards ta’ debitu u l-aċċettazzjoni tal-kards.

(61) Fir-rigward, tas-suq tal-aċċettazzjoni ta’ kards, is-suq tal-prodotti definit mill-applikant mhuwiex l-istess suq li kien ġeneralment definit fid-deċiżjonijiet preċedenti tal-Kummissjoni, li huma msemmija fil-premessa 59. Is-suq “oriġinali” tal-aċċettazzjoni ta’ kards huwa dak li jikkonsisti min-negozjanti li jaċċettaw ħlasijiet bil-kards. Suq ieħor li jista’ jaċċetta l-kards huwa dak li jikkonsisti mill-banek li joffru servizzi ta’ aċċettazzjoni ta’ kards lin-negozjanti bħal dawn. Madankollu, kif ikkonfermat mill-Awtorità tal-Kompetizzjoni tal-Ungerija (GVH) (25), fil-każ ta’ Posta, meta wieħed iqis li l-apparat tal-POS jiffunzjona bħala magni ATM taż-żewġ banek, li għalihom Posta qiegħda taġixxi bħala intermedjarju, “il-Magyar Posta x’aktarx li għamlet sew li pprovdiet dejta fuq il-konċentrazzjoni li hija bbażata fuq in-numru ta’ magni ATM li qed jitħaddmu”.

(62) F’termini tas-suq ġeografiku, il-każijiet (26) preċedenti tal-Kummissjoni indikaw li s-suq tal-kards ta’ ħlas għad għandu kamp ta’ applikazzjoni nazzjonali, għalkemm l-istess Kummissjoni ammettiet li fil-futur jista’ jkun hemm lok għat-twessigħ tas-suq. F’dan il-każ, id-definizzjoni tas-suq ġeografiku tinkludi t-territorju kollu tal-Ungerija.

(63) Bejn l-2007 u l-2009, Posta kellha sehem fis-suq ta’ inqas minn 1 % fis-suq tal-kards ta’ kreditu, ta’ inqas minn 3 % fis-suq tal-kards tad-debitu u ta’ inqas minn 6 % fis-suq tal-aċċettazzjoni tal-kards kif definit mir-rikorrent.

(64) Skont l-Awtorità tal-Kompetizzjoni tal-Ungerija (27), wara studju reċenti mwettaq minn din tal-aħħar u l-Bank Nazzjonali Ungeriż, is-sehem totali tal-aktar 5 banek li joħorġu kards ta’ debitu min-numru totali ta’ 24 bank li joħorġu kards ta’ debitu, huwa ta’ madwar 82 %. L-istess sors jindika wkoll li s-suq tal-ħruġ tal-kards ta’ kreditu huwa inqas ikkonċentrat; mit-18-il bank li joħorġu kards ta’ kreditu, l-ewwel 7 banek għandhom sehem fis-suq ikkombinat ta’ 68 % tas-suq. Barra minn hekk, skont l-applikazzjoni, il-livell ta’ konċentrazzjoni li huwa tant ieħor għoli fis-settur ta’ aċċettazzjoni jista’ jkun spjegat bil-fatt li tliet kwarti tan-numru totali ta’ ATMs kienu mħaddma minn erba’ banek.

(65) Minħabba l-ishma baxxi fis-suq ta’ Posta u l-preżenza ta’ banek u istituzzjonijiet finanzjarji oħra, li joħolqu pressjoni kompetittiva fuq l-attività ta’ Posta, nistgħu nikkonkludu li għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta.

Intermedjazzjoni ta’ investimenti u ta’ tfaddil b’għan speċjali f’isem ħaddieħor

(66) Din il-kategorija ta’ servizzi tkopri l-bejgħ ta’ strumenti finanzjarji u l-kummerċjalizzazzjoni ta’ prodotti speċjali ta’ investiment. L-istrumenti finanzjarji offruti huma t-titoli tal-gvern, il-fondi ta’ investiment ta’ Erste Befektetesi Zrt, titoli oħra u arranġament speċjali ta’ tfaddil għal xiri ta’ dar f’isem Fundamenta Lakaskassza Zrt. u OTP Lakastakarekpenztar Zrt., bħala intermedjarju.

(67) F’każijiet preċedenti, il-Kummissjoni ħalliet miftuħa l-kwistjoni jekk kull wieħed minn dawn is-servizzi jistax jikkostitwixxi suq tal-prodotti separat (28). F’dan il-każ, id-definizzjoni se titħalla miftuħa minħabba li s-servizzi pprovduti minn Posta bħala intermedjarju ma jqajmux tħassib dwar il-kompetizzjoni, irrispettivament mid-definizzjoni tas-suq alternattiva meqjusa.

(68) Fir-rigward tal-ambitu ġeografiku, il-Kummissjoni kkunsidrat (29) li ħafna mis-segmenti tas-suq għandhom kamp ta’ applikazzjoni internazzjonali, iżda xi wħud minnhom ġew analizzati minn perspettiva nazzjonali (30). Id-definizzjoni eżatta tas-suq ġeografiku sejra titħalla miftuħa, filwaqt li f’dan il-każ, it-territorju tal-Ungerija sejjer jitqies bħala s-suq ġeografiku.

(69) Bejn l-2007 u l-2009, Posta kellha sehem fis-suq ta’ inqas minn 4 % fis-suq tat-titoli tal-gvern, bejn 3 % u 9 % fis-suq ta’ unitajiet ta’ investiment, ta’ inqas minn 2 % fis-suq tal-bonds u ta’ inqas minn 4 % fis-suq tal-arranġamenti ta’ tifdil għal xiri ta’ dar.

(70) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni min-naħa tal-attività ta’ Posta fis-suq tal-investiment.

Intermedjazzjoni ta’ prodotti tal-assigurazzjoni

(71) Posta toffri assigurazzjoni tal-ħajja f’isem Magyar Posta Eletbiztosito Zrt. u assigurazzjoni mhux tal-ħajja f’isem Magyar Posta Biztosito Zrt.

(72) Fid-deċiżjonijiet preċedenti tagħha (31), il-Kummissjoni għamlet distinzjoni bejn tliet kategoriji wiesgħin ta’ tipi ta’ assigurazzjonijiet, li huma: l-assigurazzjoni tal-ħajja, l-assigurazzjoni mhux tal-ħajja u r-riassigurazzjoni. Barra minn hekk, min-naħa tad-domanda, ġie osservat li, l-assigurazzjoni tal-ħajja u mhux tal-ħajja tista’ tkompli tinqasam f’numru ta’ swieq ta’ prodotti individwali minħabba li hemm tipi differenti ta’ riskji koperti. Rigward l-assigurazzjoni tal-ħajja, fid-deċiżjonijiet preċedenti tagħha, il-Kummissjoni kkunsidrat is-segmentazzjonijiet li ġejjin: assigurazzjoni individwali tal-ħajja, assigurazzjoni kollettiva tal-ħajja u assigurazzjoni marbuta mal-unità, jew, inkella, protezzjoni individwali, protezzjoni kollettiva, pensjoni personali, pensjonijiet kollettivi, tfaddil u investimenti (32). Fir-rigward tal-assigurazzjoni mhux tal-ħajja, il-Kummissjoni kkunsidrat preċedentement, fost l-oħrajn: l-assigurazzjoni tal-vetturi, ta’ kontra n-nar, tat-trasport, tas-saħħa, tal-proprjetà, tar-responsabbiltà ġenerali ċivili, tal-mortalità, ta’ kontra t-tilwim, ta’ fuq l-inċidenti tax-xogħol u ta’ kreditu (33). Madankollu, xi kunsiderazzjonijiet min-naħa tal-forniment jistgħu jwasslu għal swieq tal-prodotti usa’. Għall-finijiet ta’ din id-deċiżjoni, id-definizzjoni eżatta tas-suq tal-prodotti tista’ titħalla miftuħa.

(73) Il-Kummissjoni, fil-passat analizzat ukoll id-distribuzzjoni tal-prodotti tal-assigurazzjoni u kkonfermat li s-suq rilevanti għall-assigurazzjoni tal-ħajja jew mhux tal-ħajja se jkun jinkludi l-mezzi ta’ distribuzzjoni barranin (jiġifieri ta’ parti terza jew li mhuma ta’ ħadd), bħal brokers, aġenti u intermedjarji oħra (34). Madankollu, għall-finijiet ta’ din id-deċiżjoni, id-definizzjoni eżatta tas-suq tal-prodotti tista’ tibqa’ miftuħa.

(74) Fir-rigward tas-suq ġeografiku, il-Kummissjoni fid-deċiżjonijiet preċedenti tagħha (35) ddefiniet is-swieq għall-assigurazzjoni tal-ħajja bħala swieq b’kamp ta’ applikazzjoni nazzjonali minħabba l-mezzi ta’ distribuzzjoni nazzjonali, l-istruttura tas-suq stabbilita, il-limitazzjonijiet fiskali u s-sistemi regolatorji differenti. Dan l-istess metodu sejjer jintuża fil-każ preżenti filwaqt li t-territorju kollu tal-Ungerija sejjer jitqies bħala s-suq ġeografiku.

(75) Bejn l-2007 u l-2009, Posta kellha sehem fis-suq ta’ inqas minn 5 % (36) fis-suq tal-prodotti tal-assigurazzjoni tal-ħajja, u ta’ inqas minn 1 % (37) fil-prodotti tal-assigurazzjoni mhux tal-ħajja. Dawn iċ-ċifri jindikaw li l-ishma tas-suq għall-intermedjazzjoni ta’ assigurazzjoni huma baxxi wkoll.

(76) Fl-istess snin, l-ishma tas-suq ikkombinati tal-ewwel tliet kompetituri kien ta’ 52,29 %, 51,08 % u 50,1 % rispettivament fis-suq tal-prodotti tal-assigurazzjoni tal-ħajja, u ta’ 54,84 %, 52,56 % u 51,66 % rispettivament fis-suq tal-prodotti tal-assigurazzjoni mhux tal-ħajja.

(77) Għall-finijiet ta’ din id-Deċiżjoni, u mingħajr preġudizzju għal-liġi tal-kompetizzjoni, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni tal-attività ta’ Posta fis-suq tal-assigurazzjoni.

IV. KONKLUŻJONIJIET

(78) Fid-dawl tal-fatturi eżaminati fil-premessi 11 sa 77, il-kundizzjoni ta’ espożizzjoni diretta għall-kompetizzjoni stipulata fl-Artikolu 30(1) tad-Direttiva 2004/17/KE għandha tkun ikkunsidrata bħala ssodisfata fl-Ungerija, għal dawn l-attivitajiet li ġejjin: (a) Servizzi li jippermettu li jitqiegħdu flus kontanti f’kont tal-pagamenti; (b) Servizzi li jippermettu l-ġbid ta’ flus kontanti minn kont tal-pagamenti; (c) Servizzi ta’ trasferiment ta’ flus; (d) Intermedjazzjoni ta’ kontijiet kurrenti u l-prodotti u servizzi relatati; (e) Intermedjazzjoni kreditizja; (f) Intermedjazzjoni u aċċettazzjoni ta’ kards tal-ħlas maħruġa minn istituzzjonijiet ta’ kreditu; (g) Intermedjazzjoni ta’ investimenti u tfaddil b’għan speċjali f’isem ħaddieħor; (h) Intermedjazzjoni ta’ prodotti tal-assigurazzjoni.

(79) Minħabba li l-kundizzjoni ta’ aċċess mingħajr restrizzjonijiet għas-suq hija ssodisfata wkoll, id-Direttiva 2004/17/KE ma għandhiex tapplika meta partijiet kontraenti jagħtu kuntratti maħsuba biex jippermettu li s-servizzi elenkati fil-premessa (78) jitwettqu fl-Ungerija, u lanqas meta jiġu organizzati kuntesti tad-disinn bil-ħsieb li titwettaq xi attività tali fl-Ungerija.

(80) Is-servizzi finanzjarji mwettqa minn Posta huma awżiljarji għas-servizzi postali skont l-Art. 6. 2, b tad-Direttiva 2004/17/KE. Is-servizzi postali mwettqa minn Posta mhumiex soġġetti għal din it-talba ta’ eżenzjoni, u għaldaqstant għal dawn l-attivitajiet, id-dispożizzjonijiet tad-Direttiva 2004/17/KE sejrin ikomplu japplikaw. F’dan il-kuntest, qiegħed jiġi mfakkar li l-kuntratti ta’ akkwist li jkopru diversi attivitajiet għandhom jiġu ttrattati skont l-Artikolu 9 tad-Direttiva 2004/17/KE. Dan ifisser li, meta entità kontraenti tiġi ingaġġata f’akkwist “imħallat”, li jfisser akkwist użat biex jappoġġja l-prestazzjoni tat-tnejn li huma, l-attivitajiet eżentati mill-applikazzjoni tad-Direttiva 2004/17/KE u l-attivitajiet li mhumiex eżentati, għandhom jitqiesu l-attivitajiet li għalihom il-kuntratt huwa prinċipalment maħsub. F’każ ta’ akkwist imħallat, meta l-iskop ikun prinċiparjament biex jiġu appoġġjati l-attivitajiet postali, għandha tapplika d-dispożizzjoni tad-Direttiva 2004/17/KE. Jekk ikun impossibbli b’mod oġġettiv li jiġi stabbilit għal liema attività ikun intiż prinċiparjament il-kuntratt, il-kuntratt għandu jingħata skont ir-regoli msemmija fil-paragrafu (2) u (3) tal-Artikolu 9 tad-Direttiva 2004/17/KE.

(81) Din id-Deċiżjoni hija bbażata fuq is-sitwazzjoni legali u fattwali minn Lulju sa Ottubru 2011 kif jidher mill-informazzjoni mogħtija minn Magyar Posta, u l-Awtorità tal-Kompetizzjoni tal-Ungerija. Tista’ tiġi riveduta, jekk tibdiliet sinifikanti fis-sitwazzjoni legali u fattwali jfissru li l-kundizzjonijiet għall-applikabbiltà tal-Artikolu 30(1) tad-Direttiva 2004/17/KE ma għadhomx sodisfatti,

(82) Il-miżuri stipulati f’din id-Deċiżjoni huma konformi mal-opinjoni tal-Kumitat Konsultattiv għall-Kuntratti Pubbliċi,

ADOTTAT DIN ID-DEĊIŻJONI:

Artikolu 1

Id-Direttiva 2004/17/KE ma għandhiex tgħodd għall-kuntratti mogħtija minn entitajiet kuntraenti u li huma maħsuba li jippermettu li jitwettqu dawn is-servizzi fl-Ungerija:

(a) Servizzi li jippermettu li jitqiegħdu flus kontanti f’kont tal-pagamenti;

(b) Servizzi li jippermettu l-ġbid ta’ flus kontanti minn kont tal-pagamenti;

(c) Servizzi ta’ trasferiment ta’ flus;

(d) Intermedjazzjoni ta’ kontijiet kurrenti u l-prodotti u servizzi relatati;

(e) Intermedjazzjoni kreditizja;

(f) Intermedjazzjoni u aċċettazzjoni ta’ kards tal-ħlas maħruġa minn istituzzjonijiet ta’ kreditu;

(g) Intermedjazzjoni ta’ investimenti u tfaddil b’għan speċjali f’isem ħaddieħor;

(h) Intermedjazzjoni ta’ prodotti tal-assigurazzjoni.

Artikolu 2

Din id-Deċiżjoni hija indirizzata lir-Repubblika tal-Ungerija f’konformità mat-Trattati.

Magħmul fi Brussell, is-16 ta’ Diċembru 2011. Għall-Kummissjoni Michel BARNIER Membru tal-Kummissjoni

(1) ĠU L 134, 30.4.2004, p. 1.

(2) Ara l-applikazzjoni, f’paġna 11.

(3) Eż.: Minn fost is-servizzi ta’ ħlas, is-servizz ta’ ordnijiet ta’ flus postali internazzjonali huwa pprovdut biss fi 328 post tal-bejgħ postali filwaqt li s-servizz ta’ trasferiment ta’ flus tal-Western Union huwa pprovdut b’mod intermedjarju f’1 024 post tal-bejgħ postali. Minn fost is-servizzi pprovduti f’isem ħaddieħor, l-intermedjazzjoni tal-kard ta’ Kreditu tal-Posta, l-intermedjazzjoni tal-bonds ta’ investiment u ċerti prodotti ta’ assigurazzjoni huma offruti biss fi 343 post, il-prodotti tal-kont kurrenti tal-OTP Bank għall-klijenti ġenerali huwa offrut f’244 post tal-bejgħ postali, filwaqt li l-kreditu korporattiv huwa offrut biss f’45 post.

(4) Bank Ċentrali Ewropew, “Payment and Securities settlement systems in the European Union: non-euro area countries – Hungary” (“Sistemi ta’ Ħlas u ta’ saldu tat-Titoli fl-Unjoni Ewropea: pajjiżi li ma jagħmlux parti miż-żona ewro – L-Ungerija”) Awwissu 2007.

(5) Id-Direttiva 2007/64/KE tal-Parlament Ewropew u tal-Kunsill tat-13 ta’ Novembru 2007 dwar is-servizzi ta’ ħlas fis-suq intern li temenda d-Direttivi 97/7/KE, 2002/65/KE, 2005/60/KE u 2006/48/KE u li tħassar id-Direttiva 97/5/KE, ĠU L 319, 5.12.2007, p. 1.

(6) GfK Hungaria: “Is-servizzi bankarji fuq l-Internet qed ikomplu jistabbilixxu ruħhom”, 3 ta’ Novembru 2010 http://www.gfk.com/imperia/md/content/gfk_hungaria/pdf/press_h/2010/press_2010_11_03_h.pdf

(7) ATM - abbrevjazzjoni għall-Automated Teller Machine (Kaxxiera Awtomatiċi).

(8) L-ishma tas-suq rilevanti ġew ikkalkulati abbażi tal-valur totali tat-tranżazzjonijiet. Jekk jogħġbok ara paġna 34 tal-applikazzjoni.

(9) Ara paġna 32 tal-applikazzjoni.

(10) Bank Nazzjonali Ungeriż “Nothing is Free: a survey of the social costs of the main payment instruments in Hungary” (“Xejn ma huwa b’xejn: stħarriġ tal-ispejjeż soċjali tal-istrumenti ta’ ħlas prinċipali fl-Ungerija”) ta’ Dr. Aniko Turjan, Eva Diveki, Eva Keszy-Harmath, Gergely Koczan, Kristof Takacs, Karta Okkażjonali 93, 2011.

(11) Ara paġna 35 u 36 tal-applikazzjoni.

(12) POS - abbrevjazzjoni għall-Point of Sale (Punt ta’ Bejgħ).

(13) L-ishma tas-suq rilevanti kienu kkalkulati abbażi tal-valur totali tat-tranżazzjonijiet. Jekk jogħġbok ara paġna 36 tal-applikazzjoni.

(14) Ara paġna 35 u 36 tal-applikazzjoni.

(15) Każ u COMP/M.5384- BNP PARIBAS/FORTIS, paġna 3.

(16) Każ COMP/M.4844, Fortis/ABN AMRO Assets.

(17) Każ COMP/M. 2225 FORTIS/ASR, paġna 3, COMP/M.5075Vienna Insurance Group/Erste Bank Versicherungssparte, u COMP/M.5384- BNP PARIBAS/FORTIS, paġna 15.

(18) Il-bdil fil-każ ta’ ċerti prodotti finanzjarji għall-klijenti intraprenditorjali żgħar u bl-imnut – Inkjesta Settorjali – Rapport finali, 5 ta’ Frar 2009, GVH – Awtorità tal-Kompetizzjoni Ungeriża. Il-GVH wettqet dan l-istudju dwar il-bdil tal-banek għall-perjodu 2002-2006.

(19) Il-bdil fil-każ ta’ ċerti prodotti finanzjarji għall-klijenti intraprenditorjali żgħar u bl-imnut – Inkjesta Settorjali - Rapport finali, 5 ta’ Frar 2009, GVH – Awtorità tal-Kompetizzjoni Ungeriża, u l-istudju fl-isfond relatat “Information and experience related to switching between banks” (“Tagħrif u esperjenza relatati mal-qlib minn bank għall-ieħor”) analiżi fil-qosor tas-suq tal-klijenti, Millward Brown, Settembru 2006.

(20) Ipsos: Servizzi finanzjarji, servizzi ta’ kontijiet kurrenti, Sommarju tal-istħarriġ tal-klijenti bl-imnut, Jannar 2009.

(21) Każ COMP/M.4844, Fortis/ABN AMRO Assets.

(22) Skont l-informazzjoni ulterjuri pprovduta mill-applikanti permezz tal-ittra tagħha tat-2 ta’ Settembru 2011.

(23) Każ COMP/M.5241, American Express/Fortis/Alpha Card.

(24) Każ COMP/M. 3894 Unicredito/HVB; COMP/M.2567 Nordbanken/Postgirot; COMP/M.3740 Barclays Bank/Foerenngssparbanken/JV, COMP/M. 4844 Fortis/ABN AMRO Assets, COMP/M.5241 American Express/Fortis/Alpha Card.

(25) Tweġiba tal-GVH tal-15.9.2011 għall-ittra tal-Kummissjoni li titlob tagħrif, tat-8.8.2011.

(26) Każ COMP/M.3740, Barklays Bank/Foereningssparbanken/JV u COMP/M.2567 Nordbanken/Postgirot

(27) Tweġiba tal-GVH tal-15.9.2011 għall-ittra tal-Kummissjoni li titlob tagħrif, tat-8.8.2011.

(28) Każ COMP/M.3894, Unicredito/HVB, Każ COMP/M.5384 BNP Paribas/FORTIS.

(29) Każ COMP/M. 2225, Fortis/ASR, COMP/M.1172, Fortis AG/Generale Bank.

(30) Każ COMP/M. 4155, BNP Paribas/BNL.

(31) Każ COMP/M. 4284, AXA/Winterhur, Każ COMP/M. 5384 BNP Paribas/FORTIS.

(32) Każ COMP/4047 Aviva/Ark life, Każ COMP/M.4284 Axa/Winterthur, Każ COMP/M.4701 Generali/PPF Insurance Business.

(33) Każ COMP/M.4284, Axa/Winterthur, Każ COMP/M.4701 Generali/PPF Insurance Business, Każ COMP/M.2676 Sampo/Vama/IF Holding/JV.

(34) Każ COMP/M.4284 AXA/Winterthur, Każ COMP/M.4844 Fortis/ABN AMRO Assets.

(35) Każ COMP/M. 5075 Vienna Insurance Group/Erste Bank Versicherungssparte; COMP/M.4844 Fortis/ABN AMRO Assets.

(36) Is-sehem fis-suq ikkalkulat abbażi tad-dħul mill-primjum.

(37) Idem 36.